CELEX: 32019D0242
Language: mt
Date: 2019-02-07 00:00:00
Title: Deċiżjoni ta' Implimentazzjoni tal-Kummissjoni (UE) 2019/242 tas-7 ta' Frar 2019 li temenda d-Deċiżjoni ta' Implimentazzjoni (UE) 2017/675 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija, il-Libja, il-Marokk u t-Tuneżija (notifikata bid-dokument C(2019) 768) (Test b'rilevanza għaż-ŻEE.)

11.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 39/16
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/242
         tas-7 ta' Frar 2019
         li temenda d-Deċiżjoni ta' Implimentazzjoni (UE) 2017/675 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija, il-Libja, il-Marokk u t-Tuneżija
         
            
               (notifikata bid-dokument C(2019) 768)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(7) tagħha,
         Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
         Billi:
         
                     (1)
                  
                  
                     Id-Direttiva 91/496/KEE tistabbilixxi l-prinċipji tal-kontrolli veterinarji fuq l-annimali li jidħlu fl-Unjoni Ewropea minn pajjiżi terzi. Id-Direttiva 97/78/KE tistabbilixxi l-prinċipji tal-verifiki veterinarji fuq il-prodotti li jidħlu fl-Unjoni minn pajjiżi terzi. Dawn iż-żewġ Direttivi jipprevedu miżuri li jistgħu jiġu adottati mill-Kummissjoni jekk marda li tista' tkun ta' theddida serja għas-saħħa tal-annimali jew għas-saħħa pubblika timmanifesta ruħha jew tinfirex fit-territorju ta' pajjiż terz jew, jekk kwalunkwe raġuni oħra serja għas-saħħa tal-annimali, tiġġustifika dan.
                  
               
                     (2)
                  
                  
                     Id-Deċiżjoni ta' Implimentazzjoni tal-Kummissjoni (UE) 2017/675 (3) kif emendata bid-Deċiżjonijiet ta' Implimentazzjoni (UE) 2017/887 (4) u (UE) 2018/489 (5), kienet adottata wara tifqigħat tal-marda tal-ilsien u d-dwiefer fl-Alġerija u t-Tuneżija u stabbiliet miżuri ta' protezzjoni fil-livell tal-Unjoni li jqisu s-sopravivenza tal-vajrus tal-marda tal-ilsien u d-dwiefer fl-ambjent u r-rotot ta' trażmissjoni potenzjali ta' dak il-vajrus.
                  
               
                     (3)
                  
                  
                     Dawk il-miżuri jipprevedu t-tindif u d-diżinfezzjoni xierqa tal-vetturi u tal-bastimenti għall-ġarr tal-bhejjem mill-Alġerija u t-Tuneżija li jidħlu fit-territorju tal-Unjoni jew direttament jew bi tranżitu minn pajjiżi oħra, peress li dan huwa l-aħjar mod biex jitnaqqas ir-riskju ta' trażmissjoni rapida tal-vajrus fuq distanzi kbar.
                  
               
                     (4)
                  
                  
                     Is-sitwazzjoni mhijiex ċara fir-rigward tal-marda tal-ilsien u d-dwiefer fil-Libja u r-riżultati inizjali tad-dijanjosi laboratorja tad-19 ta' Ottubru 2018 dwar każ ta' suspett, jidher li huma pożittivi għal serotip SAT. Għadha qed issir it-tipizzazzjoni tas-serotip. Il-Marokk innotifika wkoll tifqigħa tal-marda tal-ilsien u d-dwiefer ta' serotip mhux determinat.
                  
               
                     (5)
                  
                  
                     Peress li l-preżenza tal-marda tal-ilsien u d-dwiefer fil-Libja u l-Marokk tista' tkun ta' theddida serja għall-popolazzjoni tal-bhejjem tal-Unjoni, jenħtieġ li f'dawk il-pajjiżi jiġu applikati wkoll l-istess miżuri protettivi applikati fl-Alġerija u t-Tuneżija.
                  
               
                     (6)
                  
                  
                     L-istess bħall-miżuri applikati fl-Alġerija u t-Tuneżija, jenħtieġ li kull vettura għall-ġarr tal-bhejjem mil-Libja u l-Marokk tkun koperta b'dawk il-miżuri anke jekk tilħaq it-territorju tal-Unjoni wara li tgħaddi minn kwalunkwe pajjiż terz.
                  
               
                     (7)
                  
                  
                     Barra minn hekk, l-Alġerija u t-Tuneżija rrappurtaw aktar tifqigħat tal-marda tal-ilsien u d-dwiefer.
                  
               
                     (8)
                  
                  
                     Id-Deċiżjoni ta' Implimentazzjoni (UE) 2017/675 kif emendata bid-Deċiżjoni ta' Implimentazzjoni (UE) 2018/489 tapplika bħalissa sat-30 ta' Ġunju 2019. Madankollu, jenħtieġ li l-miżuri previsti b'din id-Deċiżjoni japplikaw għal perjodu ta' żmien li jippermetti li ssir evalwazzjoni sħiħa tal-evoluzzjoni tal-marda tal-ilsien u d-dwiefer fiż-żoni affettwati.
                  
               
                     (9)
                  
                  
                     Billi s-sitwazzjoni tal-marda tal-ilsien u d-dwiefer fl-Alġerija, il-Libja, il-Marokk u t-Tuneżija għadha mhux ċerta u billi l-Istati Membri tal-UE jesportaw għadd sinifikanti ta' kunsinni ta' annimali bovini ħajjin f'dawn il-pajjiżi, jixraq li jiġu estiżi l-miżuri fis-seħħ.
                  
               
                     (10)
                  
                  
                     Għalhekk, id-Deċiżjoni ta' Implimentazzjoni (UE) 2017/675 jenħtieġ li tiġi emendata skont dan.
                  
               
                     (11)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni ta' Implimentazzjoni (UE) 2017/675 hija emendata kif ġej:
            
                        (1)
                     
                     
                        it-titolu huwa sostitwit b'dan li ġej:
                        “dwar miżuri li jipprevjenu l-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija, il-Libja, il-Marokk u t-Tuneżija”;
                     
                  
                        (2)
                     
                     
                        fl-Artikolu 2(1) u fl-Artikolu 3(1), il-kliem:
                        “mill-Alġerija u mit-Tuneżija kemm b'mod dirett kif ukoll bi tranżitu minn kwalunkwe pajjiż terz ieħor”
                        huwa sostitwit bil-kliem:
                        “mill-Alġerija, il-Libja, il-Marokk u t-Tuneżija b'mod dirett jew wara tranżitu minn kwalunkwe pajjiż terz ieħor”;
                     
                  
                        (3)
                     
                     
                        fl-Artikolu 3(2) u fl-Artikolu 4, il-kliem “Alġerija u t-Tuneżija” huma sostitwiti bil-kliem “Alġerija, il-Libja, il-Marokk u t-Tuneżija”;
                     
                  
                        (4)
                     
                     
                        id-data ta' applikazzjoni fl-Artikolu 5 hija sostitwita b'“sal-31 ta' Diċembru 2019”;
                     
                  
                        (5)
                     
                     
                        fit-titolu tal-Anness I u t-titolu tal-Anness II rispettivament, il-kliem:
                        “mill-Alġerija u mit-Tuneżija kemm b'mod dirett kif ukoll bi tranżitu minn kwalunkwe pajjiż terz ieħor”
                        huwa sostitwit bil-kliem:
                        “mill-Alġerija, il-Libja, il-Marokk u t-Tuneżija b'mod dirett jew wara tranżitu minn kwalunkwe pajjiż terz ieħor”.
                     
                  
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-7 ta' Frar 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 268, 24.9.1991, p. 56.
         
            (2)  ĠU L 24, 30.1.1998, p. 9.
         
            (3)  Id-Deċiżjoni ta' Implimentazzjoni tal-Kummissjoni (UE) 2017/675 tas-7 ta' April 2017 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija u t-Tuneżija (ĠU L 97, 8.4.2017, p. 31).
         
            (4)  Id-Deċiżjoni ta' Implimentazzjoni tal-Kummissjoni (UE) 2017/887 tat-22 ta' Mejju 2017 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mit-Tuneżija u li temenda d-Deċiżjoni ta' Implimentazzjoni (UE) 2017/675 (ĠU L 135, 24.5.2017, p. 25).
         
            (5)  Id-Deċiżjoni ta' Implimentazzjoni tal-Kummissjoni (UE) 2018/489 tal-21 ta' Marzu 2018 li temenda d-Deċiżjoni (UE) 2017/675 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija u mit-Tuneżija (ĠU L 81, 23.3.2018, p. 20).